О Иполиту Мондену сачувано је врло мало биографских података. Рођен је 1811. године у Француској. Илија Гарашанин је заслужан за његово ангажовање у Српској војсци. Приликом његовог службеног боравка у Паризу 1853. године, упознао је тадашњег инжењеријског капетана Мондена који је на њега оставио снажан утисак. Након тог сусрета Гарашанин је закључио да је такав официр потребан српској војсци. Уз његову сагласност, по добијеном одобрењу француске владе довео је Мондена те године у Кнежевину Србију и ставио га на располагање српској влади. Монден је први пут боравио у Кнежевини Србији од 1853. до 1855. године. За то време био је ангажован на изради планова за одбрану Србије, у ратној ситуацији која је владала на Истоку Европе (Кримски рат). Ради извршавања овог посла, пропутовао је Србију, проучавајући је. На власти у Србији оставио је повољан утисак, као човек способан за овај посао, а истовремено, погодан а сарадњу. Но, како је завршетком Кримског рата настала мирна ситуација, оцењено је од стане владе да је овај посао завршен и он се вратио у Француску.